**Studenac treću godinu zaredom projektom Kodira<ONA> osnažuje buduće liderice digitalne transformacije**

*Natječaj za studentice iz STEM područja ponovno spaja podatkovnu znanost i stvarne poslovne izazove – pobjednica dobiva priliku za prezentaciju na .debug konferenciji i mentorski program u Studenac Digitalu*

**Omiš, 7. svibnja 2025.** - Studenac, najrasprostranjeniji i najbrže rastući maloprodajni lanac, već treću godinu zaredom provodi projekt Kodira<ONA> – inicijativu posvećenu prepoznavanju i poticanju izvrsnosti mladih žena u području digitalnih tehnologija, programiranja i analize podataka. Natječaj je namijenjen studenticama koje posjeduju osnovno znanje iz prediktivne analitike te vladaju barem jednim programskim jezikom.

Prijave za natječaj **otvorene su od 7. do 26. svibnja 2025. godine**, a sve zainteresirane kandidatkinje mogu se prijaviti putem obrasca na mrežnoj stranici projekta: [www.studenac.hr/kodiraona](https://www.studenac.hr/kodiraona). Nakon prijave, svaka natjecateljica na adresu svoje e-pošte dobiva simulirane podatke i natječajni zadatak koji treba riješiti i predati do 26. svibnja u 10 sati.

Ovogodišnji zadatak odražava stvarne izazove maloprodajnog sektora, a odnosi se na temu analize i preporuke za rad trgovina nedjeljom. Natjecateljice će tako analizirati poslovne podatke i ponašanje kupaca te predložiti održiv i poslovno opravdan model rada nedjeljom za mrežu Studenac trgovina u jednom gradu. Kriteriji ocjenjivanja uključuju točnost, kreativnost pristupa, kao i jasnoću u objašnjenju korištene metodologije.

Projekt se ove godine prvi put realizira i uz podršku partnerskih visokoškolskih institucija koje prepoznaju važnost osnaživanja mladih žena u tehnologiji – **Visokog učilišta Algebra, Fakulteta elektrotehnike, računarstva i informacijskih tehnologija u Osijeku, RIT Croatia, Fakulteta informatike i digitalnih tehnologija Sveučilišta u Rijeci, Fakulteta organizacije i informatike u Varaždinu te Prirodoslovno-matematičkog fakulteta u Splitu.**

„Kodira<ONA> je inicijativa koju smo u Studenac Digitalu pokrenuli s namjerom da spojimo svoje znanje iz područja inovacija i digitalizacije s mladim talentima iz zajednice. Prema [Future of Jobs Reportu 2023](https://www.weforum.org/publications/the-future-of-jobs-report-2023/) Svjetskog ekonomskog foruma, četiri od pet poslodavaca planiraju ulagati u učenje i osposobljavanje na radnom mjestu kao ključnu strategiju razvoja radne snage, pri čemu je mentorstvo najzastupljeniji oblik edukacije. Upravo takav pristup njegujemo i mi – i zato nas posebno veseli što je prošlogodišnja pobjednica, Iva Tereza Čagalj, od studentice postala članica našeg tima. Pozivamo sve potencijalne natjecateljice da se prijave – raduje nas otkriti nova razmišljanja i perspektive koje mogu oblikovati budućnost digitalne maloprodaje“, istaknuo je **Marin Grgurev**, direktor odjela za podatkovnu znanost i inženjerstvo u Studencu.

Natjecateljice koje uđu u uži izbor dobit će priliku 6. lipnja 2025. godine u Zagrebu prezentirati svoja rješenja stručnom žiriju uživo, nakon čega će biti proglašena pobjednica natječaja.

Njezino ime i prezime bit će objavljeno na službenim stranicama Studenca. Pobjednica natječaja svoj će pristup rješavanju zadatka i povezano rješenje predstaviti na .debug konferenciji – najvećem regionalnom okupljanju developera koje se ove godine održava 12. i 13. lipnja u Zagrebu.

Glavna nagrada je šestotjedni mentorski program s timom Studenac Digitala koji okuplja stručnjake iz područja podatkovne znanosti, inženjeringa i poslovne analitike.

„Sudjelovanje na natječaju predstavljalo je značajan izazov, no uloženi trud rezultirao je iznimno vrijednim mentorskim programom. To je ujedno bilo moje prvo praktično iskustvo u području podatkovne znanosti, koje mi je otvorilo nove profesionalne prilike. Kroz intenzivnu suradnju s mentorima i kolegama stekla sam relevantna znanja i razvila ključne vještine, što mi je učvrstilo samopouzdanje i omogućilo daljnji razvoj u struci“,istaknula je **Iva Tereza Čagalj**, prošlogodišnja pobjednica natječaja i danas zaposlenica u timu Studenac Digital na poziciji Junior Data Scientist.

Mentorski program uključuje izravnu suradnju s timovima koji razvijaju analitičke alate, prediktivne modele i rješenja za optimizaciju operacija. Pobjednica će tako imati priliku raditi rame uz rame s profesionalcima koji oblikuju digitalnu transformaciju jednog od najdinamičnijih sektora u zemlji.

**Kontakti**

**ABECEDA Komunikacije (Hrvatska)**

Anita Bajić | +385 95 374 9553

E-adresa: [anita@abeceda-komunikacije.hr](mailto:anita@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr